Vrolike fraiings | rooi rose Vrolike fraiings | rooi rose
Fraiings is terug en groter as ooit! Dit word nie meer net op die 1970's macramé-voorkoms gesien nie: Wat nuut is, is die skoon gedrapeerde voorkoms wat in lagies op sagte meublement en lampe gesien word. Ons wys jou hoe om fraiings by jou styl te inkorporeer.
Vrolike fraiings deur Cornel Dunn. Hooffoto: beyhanyazar/istock images
Fraiings is afkomstig uit ateljees van die 16de eeu in Frankryk: Kunstenaars het dit tot 'n unieke kunsvorm vervolmaak. Dit is altyd – soos in die tyd van kloskant – met die hand gemaak.
Fraiings is aanvanklik as militêre versierings gebruik maar dit het later oorgevloei na die loopplanke. Die 1920 fraiingrokke is 'n goeie voorbeeld hiervan. Dit is ook later in die hippie-era van die 1960s en die 1970s gesien.
Hoe om fraiings in jou huis te implementeer
Fokus op bybehore. Moenie bang wees om baie fraiings en selfs pom-poms by die dekor te voeg nie.
Maak gebruik van verskillende style in fraiings. Moet nooit dieselfde ontwerp oor en oor gebruik nie.
Pas fraiings by jou persoonlike styl
As jy 'n rustieke of antiek-sjiek voorkoms verkies, kan jy nooit genoeg fraiings of tossels hê nie. In 'n skoner omgewing, aan die ander kant, fokus liefs op 'n tapyt met so 'n afwerking. As jy 'n voorstander van die Boheemse styl is, kan jy volop gebruik maak van oorgooidekens, lopers en strooikussings met tossels en fraiings. Onthou ook dat die lengte van die fraiings in proporsie tot die item moet wees. Dit moet jou nie oorweldig nie en dimensie is baie belangrik om in ag te neem.
Indien jy nie weet hoe om fraiings by jou bestaande dekor te voeg nie, kan jy dit altyd deur middel van beligting doen. Daar is volop lampkappe wat met fraiings omsoom is.
Sorg sò vir jou fraiings
Fraiings word maklik geknoop in die was. Dit moet na die tyd met die hand uitgepluis en geborsel word.